เจ้าหนี้กระอัก กฎหมายใหม่จ่อคิวเข้าครม.
&nbsp;
17 ส.ค. 2554

โพสต์ทูเดย์ — กฎหมายทวงหนี้เป็นธรรมได้ข้อสรุป ตั้งสำนักงานขึ้นทะเบียน วางกรอบอุ้มลูกหนี้
แหล่งข่าวจากกระทรวงการคลัง เปิดเผยว่า สัปดาห์ที่ผ่านมา สำนัก งานเศรษฐกิจการคลัง (สศค.) และทีมที่ปรึกษานายกรณ์ จาติกวณิช รมว.คลัง ได้สรุปร่างพระราชบัญญัติ การติดตามทวงถามหนี้อย่างเป็นธรรมให้นายกรณ์ลงนาม เข้าที่ประชุมคณะรัฐมนตรี (ครม.) พิจารณาในเร็วๆ นี้แล้ว
ทั้งนี้ ในเบื้องต้นได้ข้อสรุปเกี่ยวกับหน่วยงานรับผิดชอบกำกับดูแลภายใต้กฎหมายนี้แล้ว โดยจะยกระดับกลุ่มงานป้องปรามการเงินนอกระบบขึ้นเป็นสำนัก มีการจัดเพิ่มอัตรากำลังเจ้าหน้าที่และงบประมาณให้ ซึ่งหน่วยงานนี้จะทำหน้าที่ขึ้นทะเบียนบริษัทรับทวงหนี้ หากไม่ขึ้นทะเบียนจะทำธุรกิจไม่ได้
แหล่งข่าวเปิดเผยด้วยว่า ตามกฎหมายจะมีการตั้งคณะกรรมการคุ้มครองผู้บริโภคขึ้นมา 1 ชุด โดย รมว.คลังมีอำนาจแต่งตั้ง ซึ่งองค์ประกอบจะมีทั้งตัวแทนลูกหนี้ เจ้าหนี้ ธนาคารแห่งประเทศไทย (ธปท.) กระทรวงการคลัง อัยการ รวมถึงผู้ทรงคุณวุฒิอื่นๆ ทำหน้าที่กำกับดูแลให้มีการติดตามทวงถามหนี้อย่างเป็นธรรม โดยจะมีการตั้งคณะกรรมการย่อยตามจังหวัดต่างๆ เพื่อรับเรื่องร้องเรียนก่อนนำเข้าคณะกรรมการชุดใหญ่ ซึ่งหากพิจารณาแล้วกรณีใดทำผิดกฎหมาย มีการติดตามหนี้อย่างไม่เป็นธรรม ก็สามารถเพิกถอนการขึ้นทะเบียนได้
นอกจากนี้ กฎหมายยังกำหนดกรอบการติดตามทวงหนี้ของบริษัทเจ้าหนี้ไม่ให้ทวงถามหนี้จากลูกหนี้มากจนเกินควร เช่น ไม่ให้มีการทวงหนี้ในยามวิกาล การส่งจดหมายทวงหนี้ต้องมิดชิด ไม่เป็นการประจานให้ได้รับความอับอาย เป็นต้น